1. M'ilnix li kont rajtu. Il-Bormliż, il-Kanonku Dun Ġużepp Bonello kien ħaġa waħda mal-ħajja tal-Parroċċa. Bniedem li kien u baqa' sa l-aħħar jirrappreżenta ġenerazzjoni ffurmata f'għaġna soda. Rari kellimtu u ma kienx pożittiv fi kliemu. Iħares 'il quddiem, janalizza, jagħraf il-polz taż-żmien mingħajr pretensjoni iżda b'umiltà kbira. Kemm-il darba, meta kont nilmħu fuq il-venda ħdejn is-Sluta, tellgħajtu miegħi sal-Belt u hemm nintilfu niddiskutu. 2. Il-Kanonku Bonell kien maħbub minn kulħadd. Qatt ma sibt lil xi persuna tmaqdru b'xi mod. Għax kien jaf kif iġib ruħu sewwa. Tad-dixxiplina però mhux iċ-ċensur jew l-inkwiżitur tal-poplu. Meta kien jara lil xi ħadd jiżbalja, pront pront kien jintervjeni mingħajr esaġerazzjoni, imma dirett. Kellu sens ta' bilanċ. Jaf il-ħajja u jagħraf it-tbatija li l-bniedem irid iġorr ta' kuljum. Smajtu diversi drabi jikkonsla, jagħti l-parir it-tajjeb u jirrakkomanda t-talb lill-Immakulata Kunċizzjoni. 3. F'dawn is-snin, il-festa tat-8 ta' Diċembru qatt ma għaddiet mingħajr il-preżenza kostanti tiegħu. F'dawk il-jiem, ħadd u xejn ma kienu jifirdu mill-Parroċċa, mill-attività u miċ-ċelebrazzjonijiet. Kemm-il darba kien jgħaddili r-rakkonti, punti interessanti li f'xi mument jew ieħor kont insibhom fid-diversi artikoli li kien jikteb fil-ġurnali, ibda mil-"Leħen is-Sewwa" u kompli f'dawk ippubblikati fil-jiem tal-festa. Kemm-il darba kien jikkummentali u jħeġġiġni nżomm il-pinna għaddejja fil-linja li jien. 4. Huwa kellu ħafna mħabbiet. Jaqra u jżomm ruħu aġġornat fuq kemm jista'. Niftakar li fiċ-ċelebrazzjoni liturġika tal-50 sena mill-ordinazzjoni tiegħu kont għaddejtlu ktejjeb dwar il-pittur Caravaggio. Apprezzah u niftakru jiddiskutih b'ċerta mħabba. Ovvjament minn dak il-pittur il-konverżazzjoni kienet iddur fuq dak li għandna fil-Kolleġġjata. Għax irid jingħad li kellu ħafna li kien iħobb, però kellu żewġ imħabbiet kbar li kienu jissuperaw lill-oħrajn. Għal min kien jafu, qalbu kienet marbuta ma' żewġ pilastri importanti f'ħajtu: fuq naħa San Ġużepp u fuq l-oħra l-Każin tal-Banda. 5. Kien konvint li s-Soċjetà Mużikali Bormliża kellha sservi ta' ċentru fil-ħajja tas-soċjetajiet. Min jaf kemm-il attività saret li għaliha huwa kien ikun dejjem preżenti mill-bidu sat-tmiem. Ma kienx jinqala' b'xejn. Kellu sens qawwi tad-dmirijiet pubbliċi li hu kellu bħala saċerdot. Jimxi bil-prinċipju li l-eżempju jkaxkar u għalhekk kellu għal qalbu dak li kien intrabat li jagħmel f'jum l-ordinazzjoni. Għalih dak ma kienx tnaqqis tal-libertà, iżda mod aqwa ta' kif igawdiha. Għalhekk kien ikun hemm, attent għal kull ma jkun għaddej, dejjem lest li jqis mhux biss l-istampa ġenerali imma anke d-dettalji. Ma kienux jaqbżulu punti żgħar ta' tjubija u kien ikun minn ta' quddiemnett li jara kif jgħid "grazzi". 6. Hemm ħafna x'jingħad fuq dan il-bniedem ta' l-azzar, mimli bil-valuri nsara. Però ma rridx ninsa kemm kien marbut mal-protettur tiegħu San Ġużepp. Dawk il-valuri tat-tagħlim soċjali li l-Knisja tgħallem u għallmet, kont inħosshom hawn. Għax mhux biss kien iħobb lill-Missier Putattiv ta' Sidna Ġesù Kristu, iżda b'mod partikolari l-istatwa li Abram Gatt ħallielna. Kien, bħali, konvint li hija waħda mill-isbaħ, jekk mhux l-isbaħ, f'pajjiżna. Hemm kien minflok il-protettur tal-protett. Niftakar f'xi snin ilu meta bħala avukat kont irnexxili nġib il-kunsensi neċessarji sabiex l-għodda tal-fidda li missirijietna kienu żejnu lill-istatwa biha ġew rilaxxati mill-Qorti wara serqa. Kien ferħan se jtir u, mort fejn mort f'dawk il-jiem, huwa kien diġa' xerred l-aħbar. 7. Kien marbut b'sens kbir. Niftakar li l-quddiesa kien kemm-il darba jagħlaqha b'talba twila imma verament sabiħa ta' Papa Ljun XIII dedikata lil San Ġużepp. Proprju l-Papa tar-riforma tal-ġlieda soċjali tal-Knisja fil-konfront tal-komuniżmu u l-kapitaliżmu kien ibbaża ħidmietu fuq il-Protettur San Ġużepp. Niftakar għajnejh ileqqu meta, wara l-quddies dħalt u tlabtu, u dlonk ħarġet is-santa li kien stampa hu bl-istatwa Bormliża u fuq wara t-talba qaddisa mimlija sens u sustanza. 8. Nhar is-Sibt li għadda, waqt li kont qed nattendi għall-funeral tiegħu, ħassejt li ħalla ħafna warajh. Għex l-Evanġelju, għex ħajja qaddisa – waħda mimlija u mogħtija lill-proxxmu. Ma hemmx dubbju li qiegħed f'idejn il-Protettur. Il-protett li pproteġa, qiegħed issa jiġi protett. *Dan l-artikolu kien deher il-mument – 3 ta' Awissu 2008
Il-Protettur jingħaqad mal-protett*